Telkom hap na Vodacom, MTN oor spektrum | Netwerk24
Sewe van Grey in finale o.18-groep vir reeks teen Georgië
Cobus van Dyk en Katleho Lynch sal die afrigters van die Suid-Afrikaanse o.18-rugbygroep vir die toer na Georgië in Augustus wees.
Deur Petrus Malherbe 26 Oktober 2020 13:50
Telkom reken die Onafhanklike Kommunikasieowerheid (Okosa) moet eers bestaande ooreenkomste tussen diensverskaffers ondersoek aangaande die gebruik van mekaar se spektrum, alvorens bykomende spektrum in Maart opgeveil word.
Die allokering van spektrum bly 'n netelige kwessie onder Suid-Afrikaanse diensverskaffers. Foto: Unsplash
Telkom, die land se derde grootste diensverskaffer op grond van sy aantal intekenare, het Maandag deelgeneem aan Okosa se spesiale ondersoek na mobiele breëbanddienste in Suid-Afrika.
Openbare kommentaar oor die kwessie word Maandag en Dinsdag aangehoor.
Siyabonga Mahlangu, die Telkom-groep se hoof van regulatoriese aangeleenthede, sê mededinging in die bedryf "werk nie".
"Die strukturele probleme in die mobiele mark is verskans. Doeltreffende regulatoriese maatreëls is nodig om te verhoed dat die probleem vererger."
Mahlangu maak spesifiek kapsie teen die groot diensverskaffers, insluitende Vodacom en MTN, se bestaande ooreenkomste met kleiner rolspelers waarvolgens hulle mekaar se allokering van radiospektrum deel.
"Hierdie ooreenkomste is nie normaal nie," sê hy.
Volgens hom kry groot diensverskaffers nou toegang tot spektrum op kleiner netwerke soos Rain en Cell C, in stede van andersom.
" 'n Normale ooreenkoms is een waar 'n klein, nuwe operateur toegang kry tot die netwerk van 'n gevestigde diensverskaffer vir 'n oorgangstydperk."
Nou gebeur die teenoorgestelde. Vodacom het byvoorbeeld 'n ooreenkoms aangegaan met Rain, die land se jongste selfoonnetwerk, waarvolgens hy van Rain se spektrum gebruik maak.
Okosa beheer hoeveel spektrum elke diensverskaffer kan hê, maar keer blykbaar nie diensverskaffers om onder mekaar ooreenkomste aan te gaan nie.
MTN het soortgelyke ooreenkomste met Cell C en Liquid Telecom. Vodacom en Liquid Telecom het ook 'n ooreenkoms, sê Mahlangu.
Telkom het vroeër vandeesmaand ook die Mededingingstribunaal genader en gevra die besonderhede van Vodacom en Rain se ooreenkoms moet ondersoek word. Telkom argumenteer dit kom neer op 'n samesmelting tussen die maatskappye.
LEES OOK: Vodacom en Rain 'smelt saam,' kla Telkom
Vodacom se ooreenkoms met Rain gee hom toegang tot meer spektrum vir 4G-dekking, terwyl sy ooreenkoms met Liquid Telecom spektrum beskikbaar sal stel vir die uitbreiding van sy 5G-netwerk.
MTN gebruik weer die spektrum wat hy by Liquid Telecom en Cell C huur om sy 4G-dekking uit te brei.
Hierdie ooreenkomste veroorsaak dat diensverskaffers soos Vodacom en MTN in der waarheid oor meer spektrum beskik as wat hulle toegee, meen Mahlangu.
Met meer spektrum kan 'n diensverskaffer sy oorhoofse koste verlaag vir die oprig van netwerktoerusting. Dit maak ook sy netwerk vinniger en verbreed sy dekking.
Telkom vra Okosa se ondersoek na hierdie ooreenkomste moet voorkeur geniet alvorens hy meer beskikbare spektrum vroeg aanstaande jaar opveil.
Dié spektrum sal na verwagting ongelooflik duur wees en kan tot R1,1 miljard per allokering kos.
Diensverskaffers sal ook aan heelwat vereistes moet voldoen voordat bykomende spektrum aan hulle toegeken word. Dit sluit in dat individuele lisensiehouers (dus afsonderlike diensverskaffers) nie meer as 18% van die totale beskikbare spektrum mag besit nie, historiese allokerings ingesluit.
Dit is egter onduidelik of ooreenkomste tussen diensverskaffers om van mekaar se allokerings gebruik te maak, by hierdie totaal van 18% ingesluit word.